Rosa Eriksen (M), 2025-12-09:
Tak for ordet, og allerførst tak til forslagsstillerne.
Det her er et forslag, jeg har arbejdet rigtig, rigtig meget med, og jeg kan mærke, at jeg bliver helt berørt, fordi jeg har mødt en del af de mennesker, vi faktisk står og taler om.
Det her forslag er helt sund fornuft.
Det giver simpelt hen ikke mening, at kvinder, som frivilligt vil gøre den kærlighedsgerning at hjælpe andre med at blive forældre, skal bruge en masse penge og rejse ud af landet for at blive befrugtet for så at vende hjem og kunne føde herhjemme.
Vi skal gøre det trygt, og vi skal gøre det i Danmark.
Vi ønsker en ramme, hvor befrugtning i forbindelse med altruistisk surrogasi foregår på danske klinikker med tydeligt sundhedsfagligt ansvar.
Forløbene skal være gennemskuelige med klar information og uafhængig rådgivning før, under og efter, så alle er klædt godt på, og frivillighed er, som mange andre også har sagt, naturligvis grundpræmissen, og Moderaterne går heller ikke ind for kommerciel surrogasi.
Når vi flytter de her forløb hjem, skaber vi ro, overblik og tryghed.
Familier, der kæmper med fertilitet på den ene eller anden måde, får en mere overskuelig vej.
De kvinder, der ønsker at hjælpe, får klare rammer, støtte og tryghed, og vores sundhedsvæsen er klar til at tage imod dem fra første samtale til opfølgning.
Det er ikke et stort eksperiment, men det er selvfølgelig noget, vi skal drøfte rammerne for.
Jeg har lyst til at give et par helt konkrete eksempler på, hvem der bliver hjulpet af en dansk enkel model.
Tænk på den unge kvinde, der efter en kræftbehandling ikke længere har en livmoder, men stadig har sunde æg og et brændende ønske om at blive mor.
Hun har en søster eller nær veninde, der af ren medmenneskelighed tilbyder at bære graviditeten for hende.
I dag tvinger vi dem til at rejse ud af landet, og vi tvinger dem til at have en vis økonomisk ballast.
Med en dansk model kan befrugtningen ske herhjemme med danske læger, danske regler og dansk tryghed.
Man kan også tænke på de to mænd, der sammen ønsker at stifte familie.
Der er en kvinde, der igen har budt sig til og helt frivilligt og medmenneskeligt vil hjælpe dem.
I dag må de også orientere sig mod udlandet og måske tage et lån i huset.
Men med en dansk model får de en klar og tryg vej, hvor alle ved hvilke regler der gælder.
Fælles for de her historier er, at de allerede findes ude i virkeligheden.
De her mennesker findes i Danmark i dag, og de beder ikke om nogen særlige privilegier.
De beder om en ramme, der matcher virkeligheden i forhold til befrugtning ved altruistisk surrogasi, så det kan foregå trygt og ansvarligt herhjemme.
Moderaterne ønsker en enkel dansk model, der bygger på frivillighed, tryghed og faglighed.
Den model tager gråzonerne ud af ligninge og giver os et klart ansvar og en klar lovgivning.
Jeg glæder mig afsindig meget til de kommende drøftelser med kollegaerne på tværs af Folketinget, eksperter, surrogatmødre og familier, så vi sammen kan forfine detaljerne og lande en bred, holdbar løsning.
Til de kvinder, der vil hjælpe og hjælper, vil jeg sige: Tak for mod og medmenneskelighed, og tak til familierne, der længes.
Vi ser jeg, og vi vil gøre vejen mere enkel.
Lad os bruge sund fornuft og ordentlighed, og lad os få rammen på plads.